NDA में रार की खबरों पर बोलीं सांसद रंजीत रंजन: अगर रामविलास पासवान चाहें तो कांग्रेस के दरवाजे खुले हैं और हम स्वागत करेंगे  
रामविलास पासवान की पार्टी को कांग्रेस का न्योता.
रंजीत रंजन ने कहा कि कांग्रेस पार्टी उनका स्वागत करेगी.
हालांकि, उन्होंने कहा कि यह फैसला आला कमान ही तय करेगा.
एनडीए (NDA) में रामविलास पासवान (Ram Vilas Paswan) की पार्टी को लेकर अभी कई तरह की अटकलें लगाई जा रही हैं. ऐसा माना जा रहा है कि बीजेपी के साथ एनडीए में लोजपा असहज महसूस कर रही है. मंगलवार को लोजपा नेता और सासंद चिराग पासवान के दो ट्वीट ने सियासी गलियारों में एक नया शिगूफा छेड़ दिया है. वहीं, इधर कांग्रेस ने भी रामविलास पासवान की पार्टी लोजपा (LJP) के लिए अपने दरवाजे खोल दिए हैं और उनका स्वागत करने के लिए तैयार है. समाचार एजेंसी एएनआई की मानें तो कांग्रेस की सासंद रंजीत रंजन ने कहा कि अगर रामविलास पासवान और चिराग पासवान चाहते हैं तो हमारी पार्टी के दरवाजे खुले हैं. 
कांग्रेस की वरिष्ठ नेता रंजीत रंजन ने लोक जनशक्ति पार्टी के एनडीए से अलग होने के कयासों पर कहा कि हमारे दरवाजे सभी के लिए खुले हैं. समाचार एजेंसी एएनआई ने ट्वीट किया है, उसके मुताबिक- 'चिराग पासवान जी और पासवान जी ने मौसम के मिजाज को समझ लिया है. और अब वो डूबती हुई नैया में पांव नहीं रखना चाहते हैं. और उन्हें एहसास हो चुका है कि जो मुद्दे ये एनडीए के साथ लेकर चल रहे हैं, वो गलत है.'
रंजीत रंजन के हवाले से एएनआई ने एक और ट्वीट कर कहा कि 'लोक जनशक्ति पार्टी के महागठबंधन में शामिल होने को लेकर कहा कि वैसे तो तय आलाकमान करते हैं लेकिन अगर वो आना चाह रहे हैं तो मुझे लगता है कि हमारे दरवाजे खुले हैं और हम उनका स्वागत करेंगे.' 
Ranjeet Ranjan, Congress: Waise to tay alakamaan karte hain lekin agar wo aana chah rahe hain to mujhe lagta hai ki lagta hai ki hamare darwaze khule hain aur hum swagat karenge. https://t.co/QsvufsxcXI
गौरतलब है कि लोक जनशक्ति पार्टी (LJP) के सांसद और रामविलास पासवान के बेटे चिराग पासवान ने भाजपा (BJP) को चेतावनी दी थी. उन्होंने कहा था कि टीडीपी और रालोसपा के जाने के बाद अब एनडीए गठबंधन नाजुक मोड़ से गुजर रहा है. इसके बाद पासवान ने कांग्रेस अध्यक्ष राहुल गांधी की तारीफ की है. तीन राज्यों में कांग्रेस को मिली जीत पर पासवान ने राहुल गांधी के बारे में कहा कि वे अच्छा कर रहे हैं और इस जीत से वे थोड़ा उत्साहित भी हैं. 
एनडीटीवी से बात करते हुए साथ ही पासवान ने कहा था कि मेरा मानना है कि राहुल गांधी को इस पर ज्यादा उत्साहित होने की जरूरत नहीं है. क्योंकि सत्ता विरोधी लहर होने के बावजूद कांग्रेस को इसके लिए कड़ी मेहनत करनी पड़ी और उन्होंने बहुत कम अंतर से जीत हासिल करके सरकार बनाई है.' इससे पहले ट्वीट करके चिराग पासवान ने भाजपा को चेताया था. उन्होंने ट्वीट किया था, 'टीडीपी और रालोसपा के जाने के बाद एनडीए गठबंधन नाजुक मोड़ से गुजर रहा है. ऐसे समय में भारतीय जनता पार्टी गठबंधन में फिलहाल बचे हुए साथियों की चिंताओं को समय रहते सम्मान पूर्वक तरीके से दूर करें.'इसके अलावा उन्होंने एक और ट्वीट किया, जिसमें उन्होंने कहा है, 'गठबंधन की सीटों को लेकर कई बार भारतीय जनता पार्टी के नेताओ से मुलाक़ात हुई परंतु अभी तक कुछ ठोस बात आगे नहीं बढ़ पायी है. इस विषय पर समय रहते बात नहीं बनी तो इससे नुकसान भी हो सकता है.'